
ΑΝΑΚΟΙΝΩΣΗ 
ΙΔΡΥΣΗ ΚΕΝΤΡΟΥ ΔΙΑΜΕΣΟΛΑΒΗΣΗΣ

 ΓΙΑ ΤΗΝ ΕΠΙΛΥΣΗ ΑΣΤΙΚΩΝ ΚΑΙ ΕΜΠΟΡΙΚΩΝ ΔΙΑΦΟΡΩΝ

ΣΤΟ ΕΠΑΓΓΕΛΜΑΤΙΚΟ & ΒΙΟΤΕΧΝΙΚΟ ΕΠΙΜΕΛΗΤΗΡΙΟ ΡΟΔΟΠΗΣ

Το Επαγγελματικό & Βιοτεχνικό Επιμελητήριο Ροδόπης   ανακοινώνει σήμερα την ίδρυση κέντρου διαμεσολάβησης, με έδρα το  κτίριο  του επί της οδού Καβείρων 12 (2ος όροφος) στην Κομοτηνή .  Το  Επαγγελματικό και Βιοτεχνικό Επιμελητήριο Ροδόπης  με την ίδρυση του Κέντρου Διαμεσολάβησης, αποσκοπεί στην παροχή υψηλού επιπέδου υπηρεσιών για τις επιχειρήσεις - μέλη του, αλλά και γενικότερα για το σύνολο της επιχειρηματικότητας.

Αναγνωρίζοντας την ανάγκη των επιχειρήσεων σήμερα για υποστήριξη και ενίσχυση και με δεδομένους τους βραδείς ρυθμούς απονομής της δικαιοσύνης, το Επαγγελματικό & Βιοτεχνικό Επιμελητήριο Ροδόπης  θεωρεί αναγκαία τη σύσταση Κέντρου Διαμεσολάβησης, ώστε να επιλύονται οι όποιες διαφορές με έναν κοινά αποδεκτό και αμοιβαίως ικανοποιητικό τρόπο και σε άμεσο χρόνο.

Η Διαμεσολάβηση είναι μια από τις εναλλακτικές μεθόδους επίλυσης διαφορών με την οποία τα αντιμαχόμενα μέρη μέσω μιας κοινά αποδεκτής διαδικασίας και σε ουδέτερο τόπο, με την παρουσία και την απαραίτητη βοήθεια ενός τρίτου προσώπου επιλογής τους, τον Διαμεσολαβητή, καταλήγουν σε μια κοινά αποδεκτή επίλυση της διαφοράς τους μέσω μιας συμφωνίας που θα ικανοποιεί τα συμφέροντά τους.

Η Διαμεσολάβηση σημαίνει λιγότερο κόστος για τον πολίτη και τον επιχειρηματία, αλλά και ταχύτερη λειτουργία στην απονομή Δικαιοσύνης, με τα βασικά της χαρακτηριστικά να εστιάζονται στην εκούσια συμμετοχή, στην αμεροληψία του Διαπιστευμένου Διαμεσολαβητή, στην αμεσότητα την ταχύτητα και την εμπιστευτικότητα της Διαδικασίας, καθώς και στην εγκυρότητα της μέσω του Κέντρου Διαμεσολάβησης.

Το «Κέντρο Διαμεσολάβησης του Επαγγελματικού & Βιοτεχνικού  Επιμελητηρίου Ροδόπης» έχει ιδρυθεί και υφίσταται στο πλαίσιο της οργανωτικής δομής του Επαγγελματικού & Βιοτεχνικού Επιμελητηρίου Ροδόπης  (Ν.Π.Δ.Δ) και θα λειτουργεί με διαμεσολαβητές, που πληρούν τις σχετικές προϋποθέσεις και είναι διαπιστευμένοι από το Υπουργείο Δικαιοσύνης Διαφάνειας και Ανθρωπίνων Δικαιωμάτων. ΟΙ βασικοί του στόχοι είναι:

1. Επίλυση διαφορών μέσω διαμεσολάβησης

2. Προώθηση της διαμεσολάβησης ως αποτελεσματικής εναλλακτικής μεθόδου επίλυσης διαφορών με την οποία εξοικονομούνται χρόνος και χρήμα

3. Επίλυση διαφορών και διευθέτηση συγκρούσεων μέσω άλλων εναλλακτικών μεθόδων 

4. Διοργάνωση προγραμμάτων -σεμιναρίων ευαισθητοποίησης, ημερίδων και συνεδρίων σχετικά με τη διαμεσολάβηση και άλλες μεθόδους επίλυσης διαφορών .
       Το Κέντρο Διαμεσολάβησης του Επαγγελματικού & Βιοτεχνικού Επιμελητηρίου Ροδόπης παρέχει τις εξής υπηρεσίες :   

· Παροχή πληροφοριών και οδηγιών σχετικά με τη φύση της διαμεσολάβησης  και των διαδικασιών

· Διαχείριση των διαφορών που παραπέμπονται σε διαμεσολάβηση  μέσω της διοικητικής και τεχνικής οργάνωσης των διαδικασιών διαμεσολάβησης .

· Παροχή βοήθειας στα ενδιαφερόμενα μέρη σε ότι αφορά στην επιλογή διαμεσολαβητών από τον κατάλογο πιστοποιημένων διαμεσολαβητών που τηρείται στο Κέντρο Διαμεσολάβησης του Επαγγελματικού & Βιοτεχνικού Επιμελητηρίου Ροδόπης .

· Εκτέλεση χρεών συνδέσμου ανάμεσα στα ενδιαφερόμενα μέρη και τον διαμεσολαβητή με σκοπό τη διασφάλιση της βέλτιστης επικοινωνίας και της αποτελεσματικότητας των διαδικασιών .

· Παροχή συνδρομής στα ενδιαφερόμενα μέρη για την οργάνωση κάθε άλλης υποστηρικτικής υπηρεσίας που ενδέχεται να χρειαστεί κατά την πορεία της διαμεσολάβησης , όπως υπηρεσίες μετάφρασης ,διερμηνείας ή γραμματειακής υποστήριξης 

· Διαχείριση των οικονομικών παραμέτρων των διαδικασιών διαμεσολάβησης 

· Παροχή κτιριακών εγκαταστάσεων καθώς και τεχνικών μέσων διοικητικής μέριμνας που είναι απαραίτητα για την διεξαγωγή διαμεσολάβησης 

       Η Διεθνής εμπειρία τόσο στην Ευρώπη όσο και στις ΗΠΑ έχει δείξει ότι η Διαμεσολάβηση ,μέσω της εγκυρότητας των Κέντρων Διαμεσολάβησης επιτρέπει στα μέρη να εξαλείψουν τα εμπόδια της μεταξύ τους επικοινωνίας , να συζητήσουν και να λύσουν τις διαφορές τους , να καθορίσουν τα βασικά συμφέροντα ή τις ανησυχίες τους ,να βρούν πεδία συμφωνίας ή συμβιβασμού και να ενσωματώσουν την συμφωνία τους σε κοινά αποδεκτό κείμενο .

ΚΕΝΤΡΟ ΔΙΑΜΕΣΟΛΑΒΗΣΗΣ  ΤΟΥ ΕΠΑΓΓΕΛΜΑΤΙΚΟΥ & ΒΙΟΤΕΧΝΙΚΟΥ ΕΠΙΜΕΛΗΤΗΡΙΟΥ ΡΟΔΟΠΗΣ  - ΟΡΟΙ ΚΑΙ ΠΡΟΫΠΟΘΕΣΕΙΣ ΛΕΙΤΟΥΡΓΙΑΣ

Απαιτούνται οι παρακάτω όροι και προϋποθέσεις λειτουργίας του εν λόγω φορέα:
· Να διαθέτει Κανονισμό Λειτουργίας, Πίνακα Δικαιωμάτων και Εξόδων, προτυποποιημένα  έντυπα αιτήσεων και συμφωνητικό για διαμεσολάβηση,

· Να διαθέτει Κατάλογο Διαμεσολαβητών πιστοποιημένων από το Υπουργείο Δικαιοσύνης, Διαφάνειας και Ανθρωπίνων Δικαιωμάτων, οι οποίοι να αποδέχονται τον Κανονισμό Λειτουργίας του Κέντρου Διαμεσολάβησης,

· Να διασφαλίζει τη διεξαγωγή των διαμεσολαβήσεων με τους όρους, προϋποθέσεις και αρχές που θέτει η νομοθεσία, 

· Να διαθέτει καταρτισμένο και κατάλληλα εκπαιδευμένο προσωπικό εξοικειωμένο με τις διαδικασίες της διαμεσολάβησης και τους εναλλακτικούς τρόπους επίλυσης διαφορών,

· Να διαθέτει υπηρεσίες Γραμματείας, Μετάφρασης, Διοικητικής Μέριμνας και Νομικής Υποστήριξης,    

· Να διαθέτει ηλεκτρονικό σύστημα καταγραφής, διαχείρισης καθώς και Αρχείο Διαμεσολαβήσεων,

· Να διαθέτει ιστοσελίδα και δυνατότητα ηλεκτρονικής υποβολής αιτήσεων για διαμεσολάβηση, ηλεκτρονική πληρωμή δικαιωμάτων και εξόδων,

· να γίνεται διαχείριση της ηλεκτρονικής αλληλογραφίας

Οι Διαμεσολαβήσεις του Κέντρου Διαμεσολάβησης του Επαγγελματικού & Βιοτεχνικού Επιμελητηρίου Ροδόπης   θα  διεξάγονται σε ειδικούς χώρους :
1) Σε τρεις  χωριστές αίθουσες, κατάλληλες για την διεξαγωγή διαμεσολαβήσεων και ειδικότερα δύο αίθουσες των οποίων τα τζάμια είναι καλυμμένα με περσίδες ή μεμβράνες ώστε να διασφαλίζεται το απόρρητο της διαδικασίας,
2) Μια αίθουσα Διαλέξεων – Ημερίδων και Σεμιναρίων
Οι εν λόγω αίθουσες  έχουν επαρκή υλικοτεχνική υποδομή και  είναι κατάλληλες για τον σκοπό της διαμεσολάβησης, ειδικότερα  διαθέτουν  τον παρακάτω εξοπλισμό:

1. συσκευή προβολής διαφανειών (overhead projector) και μια οθόνη προβολής
2. πίνακα ανά αίθουσα,

3. γραφείο με ηλεκτρονικό υπολογιστή, εκτυπωτή, scanner,

4. φωτοαντιγραφικό μηχάνημα

5. τηλεόραση και ένα μαγνητοσκόπιο ή μια συσκευή αναπαραγωγής ψηφιακών δίσκων (video ή DVD player),

6. τηλεφωνικές γραμμές, γραμμή fax

7. υποδομή για σύνδεση με το internet,

8. φορητό Η/Υ για το διαμεσολαβητή

9. τραπέζι συσκέψεων και καθίσματα ανά αίθουσα ανάλογου  αριθμού με τη δυναμικότητα της αίθουσας

10. ντουλάπες και ερμάρια

H ίδρυση του Κέντρου Διαμεσολάβησης στο  Επαγγελματικό και Βιοτεχνικό Επιμελητήριο Ροδόπης αποτελεί υψηλού επίπεδου ανταποδοτική και πρωτοποριακή  υπηρεσία για τα μέλη του Επιμελητηρίου μας λαμβανομένου υπόψη του γεγονότος ότι αυτή τη στιγμή μόνο τρία (3)  Επιμελητήρια σε όλη την Ελλάδα  έχουν τολμήσει το δύσκολο αυτό εγχείρημα .Επίσης η ίδρυση του Κέντρου Διαμεσολάβησης στο Επαγγελματικό και Βιοτεχνικό Επιμελητήριο Ροδόπης θα είναι εξαιρετικά χρήσιμη και για τα μη μέλη τα οποία θα μπορούν να απευθύνονται στο Κέντρο Διαμεσολάβησης για την επίλυση αστικών  και εμπορικών διαφορών ενώ- κατόπιν της δημοσίευσης του νέου νόμου Ν.4518/20108 από τις 17.01.2018 (άρθρο 182)  αναφέρεται ότι υπάγονται πλέον υποχρεωτικά ιδιωτικές διαφορές στη διαδικασία της διαμεσολάβησης καθώς και ότι ο πληρεξούσιος δικηγόρος είναι υποχρεωμένος να ενημερώσει για τον τρόπο αυτό .Ενδεικτικά και μάλιστα επί ποινή απαραδέκτου της συζήτησης του ένδικου βοηθήματος οι παρακάτω διαφορές υπάγονται στη διαδικασία της διαμεσολάβησης :

· Διαφορές ανάμεσα σε ιδιοκτήτες ορόφων ή διαμερισμάτων από τη σχέση οροφοκτησίας 

· Διαφορές που αφορούν απαιτήσεις αποζημίωσης οποιασδήποτε μορφής για ζημίες από αυτοκίνητο ανάμεσα  στους δικαιούχους ή τους διαδόχους τους και εκείνους που έχουν υποχρέωση για αποζημίωση ή τους διαδόχους τους όπως και απαιτήσεις από σύμβαση ασφάλισης αυτοκινήτου ανάμεσα στις ασφαλιστικές εταιρείες και τους ασφαλισμένους 

· Διαφορές από την προσβολή εμπορικών σημάτων 
· Διαφορές από αμοιβές του άρθρου 622α του ΚΠολΔ

· Οι οικογενειακές διαφορές εκτός από αυτές της παραγράφου 1  περιπτώσεις α΄β και γ΄ και της παραγράφου 2 του άρθρου 592 του ΚΠολΔ
· Διαφορές που αφορούν σε απαιτήσεις αποζημίωσης ασθενών ή των οικείων τους σε βάρος ιατρών  οι οποίες ανακύπτουν κατά την άσκηση της επαγγελματικής δραστηριότητας  των τελευταίων .

· Διαφορές από χρηματιστηριακές συμβάσεις 
Για το Δ.Σ

Ο Πρόεδρος
Αντώνης Γραβάνης 

ΕΠΑΓΓΕΛΜΑΤΙΚΟ & ΒΙΟΤΕΧΝΙΚΟ


ΕΠΙΜΕΛΗΤΗΡΙΟ ΡΟΔΟΠΗΣ 	


Καβείρων 12, 69100 Κομοτηνή


Τηλ. 25310.22547, 81470


Fax: 25310.25866		


http://www.everodopi.gr


e-mail:info@everodopi.gr

